google/wiki40b huggingface dataset:
Terence Hill

Barndom

I 1943 flyttet familien til Tyskland, og her tilbrakte han store deler av sin barndom. Senere, da Terrence var 12 år, flyttet de til Roma. En av hans store hobbyer var svømming, og han begynte å svømme for romalaget Lazio. Det var her han ble kjent med Bud Spencer, som den gang het Carlo Pedersoli, ettersom de svømte for samme lag.

Begynnelsen og gjennombruddet som skuespiller

Da han fortsatt var 12 år gammel, ble han oppdaget i svømmehallen av filminstruktøren Dino Risi. Dino Risi lette etter fire gutter til sin nye film «Vacanza Col Gangster», og Terence ble valgt ut til å være en av dem. Dette var en liten rolle, men det var begynnelsen på hans karriere.
Ved siden av skolen tok han skuespillerutdannelse, hvilket gjorde at han fikk lite fritid. Sin første hovedrolle fikk han allerede som 15 åring i filmen "Wandel ders Herzens".
Etter fullført eksamen begynte han å studere språk og litteratur på universitet i Roma. Etter noen hovedroller i filmer med stor suksess, ble han i 1959 med i filmen «Hannibal» der han for første gang spilte sammen med Bud Spencer. Begge hadde mindre roller i filmen. Etter å ha spilt inn 25 italienske filmer, fikk han rollen som grev Cavriaghi i filmen «Leoparden» fra 1963, med blant annet Claudia Cardinale og Alain Delon.

Bryllup og Bud Spencer

Terence søkte senere om å få en lærer som kunne lære ham å snakke med amerikansk aksent, og han fant Lori Zwicklbaueer. To måneder etter at de ble kjent med hverandre, giftet de seg.
I 1967 kom den første kjente filmen med Terence Hill og Bud Spencer, som heter «God forgives, I don't». Før denne filmen het han fortsatt Mario Girotti, og han ble bedt om å endre navn. Produsentene ga ham flere å velge mellom, og han valgte et som hadde morens forbokstaver (Hildegard Thieme).
Hill og Spencer var med i ytterligere to filmer før det som mange forbinder dem med kom, nemlig Trinity-filmene. Den internasjonale Trinity-suksessen gjorde at de fikk flere muligheter til å spille inn filmer sammen. Per 2012 er det snakk om 18.

Sønnens død

I to av filmene sine brukte han familiemedlemmer. I «Don Camillo» fra 1983 brukte han begge sine sønner, og det var hans kone som hadde skrevet manuset. I 1987 kom filmen «Renegade», hvor Terence og hans adoptivsønn Ross hadde hovedrollen. Sønnen Ross var også tenkt til å spille Billy the kid i Terences filmer om Lucky Luke, men dette ble aldri noe av siden Ross omkom i en bilulykke under forberedelsene.

Nåtidens Terence Hill

Etter ni år med pause tok han igjen opp samarbeidet med Bud Spencer, og de to spilte inn sin hittil siste film, «Troublemakers» fra 1994.
I 1999 startet Terence opp en tv-serie som fortsatt pågår i Italia; denne heter «Don Matteo», hvor Terence spiller hovedrollen som Don Matteo.
Bua

Bua er et tettsted i Varberg kommune i Hallands län i Sverige. I 2010 hadde tettstedet 1 746 innbyggere. Bua ligger ytterst ved kysten, cirka 20 kilometer nord for Varberg, og fem kilometer vest for Väröbacka.
Stedet var opprinnelig et fiskevær, og det er ennå et av länets største. I Bua ligger en sjøredningsstasjon, hvor redningskrysseren R/K Odd Fellow er stasjonert.
Tre kilometer nord for Bua ligger Ringhals kärnkraftverk. Like sør for byen ligger Södra Cell Värös store anlegg, som produserer papirmasse og saget trelast. Spillvarme fra Södra Cell forsyner byen Varbergs fjernvarmesystem med varmvann.
FOLKEMINNER. NFL-nytt

FOLKEMINNER. NFL-nytt er et tidsskrift utgitt av Norsk Folkeminnelag. Tidsskriftet het tidligere «NFL-nytt», men kom fra og med nr. 57 (høsten 2011) ut under det nye navnet.
Tidsskriftet startet som et rent meldingsblad, slik det opprinnelig ble kalt siden startet i 1974. Hensikten var da å gi medlemmene opplysninger fra styret om årsmøter, seminarer, osv., men bladet har også hele tiden inneholdt vitenskapelige artikler, bokmeldinger, meddelelser, og stoff til ren faglig orientering.

Medlemsbladet blir kulturtidsskrift

Norsk Folkeminnelags styre vedtok i 2007 en utvidelse og omlegging av det tidligere medlemsbladet, slik at det mer fikk form av kulturtidsskrift, med en rekke vitenskapelige artikler, bok- og platemeldinger. Enkelte utgivelser har også vært utgitt som rene temanumre. Endringene var synlig fra og med nr. 50. Selv om det fremdeles gis rom for de sedvanlige orienteringssakene til NFLs medlemmer, er det nå de faglige artiklene til utdyping av diverse folkloristiske emner som dominerer innholdet. Tidsskriftet fikk samtidig en bedret papirkvalitet og spesialdesignede omslag.
Det er imidlertid ikke første gang at Norsk Folkeminnelag har latt bokserien bli supplert med tidsskriftutgivelser. I 1971 ble det første nummeret av det folkloristiske tidsskriftet Tradisjon sendt ut som medlemslevering til alle medlemmene i Norsk Folkeminnelag. Det samme skjedde med nr. 2 i 1972.
NFL-nytt utkommer vanligvis med to nummer pr. år, og opplagstallet ligger et sted mellom 600 og 1000 eksemplarer, avhengig av om det også skal deles ut på seminarer, stevner, kulturdagene, etc.. Tidsskriftet er ikke lagt ut for løssalg, men distruberes gratis, og er tilgjengelig for nedlasting fra utgiverens hjemmeside.
Liffey

Liffey, An Life på gaelisk, er en elv som renner ut i Irskesjøen gjennom sentrum av Dublin. Navnet «Liphe», eller «Life» var navnet på en slette som elven rant igjennom, og ble senere navn på elva. Navnet på elva var opprinnelig «An Ruirthech», den som har sterk strøm.
Liffey er den største elva i Dublin. Sideelvene heter Dodder, Poddle og Camac. Havna i Dublin består av elvas utløp. Både elva Dodder og kanalene Grand Canal (Irland) og Royal Canal munner ut i Liffey i havneområdet.

Elvas løp

Liffeys kilde ligger ved «Kippure» som er et fjell i grevskapet Wicklow sør for Dublin.  Elva har et fall på 500 meter og renner 125 km videre gjennom grevskapene Kildare og Dublin.
Det er tre kraftstasjoner ved Poulaphouca, Golden Falls og Leixlip, som tilhører det offentlige irske elektrisitetsverket, ESB, Electricity Supply Board. I tillegg er det flere mindre, private kraftverk langs elva.
Elva renner igjennom byene Ballymore Eustace, Newbridge, Caragh, Celbridge, Leixlip og Lucan før den renner gjennom Dublin sentrum og ut i Dublinbukten.

Bruk og trafikk på elva

I mange århundrer har det vært ferdsel for å handle på elva helt fra vikingene grunnla Dublin til nyere tid.
Flere skip var ofte å se i Liffey da de lastet øl for eksport fra Guinness bryggeriet, «St. James's Gate». Noen av disse var Lady Patricia  og Miranda Guinness.
De siste årene er den eneste regelmessige trafikken på elva sightseeing båter med guide, kalt Liffey Voyage. 
Elva deler Dublin i nordlig og sørlig del. Den renner igjennom byen omtrent rett mot øst. Den renner midt igjennom det mest sentrale av sentrum, som antagelig er brua med hovedgata «O'Connell Street».
Litt utenfor byen, ved Chapelizod, brukes elva av flere roklubber, både fra universitetene og fra politiet, til trening og konkurranser.
Siden 1960 er det hvert år arrangert kano-padlekonkurranse, The Liffey Descent, 27 km med strømmen fra Straffan til Islandbridge.

Kai anlegg

. 
Kaiene i Liffey heter: Custom House Quay, Bachelor's Walk, Sir John Rogerson's Quay, Eden Quay og Merchant's Quay.
Klosterløfter

Klosterløfter er betegnelsen på de tre løftene som avlegges for å tre inn i en katolsk orden eller et kloster, som for eksempel Benediktinerordenen eller Birgittinerordenen. Løftene omhandler lydighet mot overordnede og et liv i fattigdom og kyskhet, og de skal avlegges offentlig uten press, trusler eller frykt.
Løftene har sin opprinnelse i de «evangeliske råd» i evangeliene: Mark 10,21;29, Matt 19,12, Joh 13,14 og Matt 18,3. 
De første løftene avlegges etter at novisiatet er gjennomført, og kalles «midlertidige løfter» siden de gjelder et begrenset tidsrom som varer fra tre til seks år. Etter det angjeldende tidsrommet gjentas løftene, dersom novisen velger å vie seg til dette livet. Denne gang er det de «evige løfter» som gjelder livet ut. De evige løfter kan ikke avlegges før kandidaten har fylt 22 år. Selv etter at de evige løfter er avlagt kan en person senere bli fritatt for dem og forlate klosteret eller ordenen, dersom det foreligger tungtveiende grunner til dette.
Jesuittordenen skiller seg fra de øvrige ordner i det at dens medlemmer kan avlegge et fjerde løfte i tillegg til løftene om lydighet, fattigdom og kyskhet når de evige løfter avlegges. Dette ekstra løftet er at de vil la paven avgjøre hvilken arbeidsoppgave de skal utføre i kirken, og hvor. De som avlegger dette ekstra løftet blir da kalt professi quattuor votorum («de som har avlagt de fire løfter»), mens de som avlegger tre kalles koadjutorer («medhjelpere»). Opprinnelig avla alle jesuitter fire løfter.
Queen's Park FC

Historie

Queen's Park var blant foregangsklubbene innen fotball, og utviklet sine egne regler. Den første offisielle landskampen mellom Skottland og England i 1872 ble organisert av Queen's Park og spilt med deres regler. Det skotske laget besto av bare spillere fra Queen's Park, og spillerne spilte i skjortene til klubblaget, som var mørkeblå. Senere ble det draktfargen til det skotske landslaget. I 1873 skiftet Queen's Park til svarte og hvite striper, lik dagens drakter.
I 1879 spilte Queen's Park en oppvisningskamp i Irland, og det ga støtet til at den første irske fotballklubben ble stiftet, nemlig Cliftonville FC i Belfast.
Queen's Park deltok i den engelske FA-cupen i sesongene 1871/72, 1872/73, og i 1877–1887. De ble nummer 2 i 1884 og 1885. Begge gangene tapte de finalen mot Blackburn Rovers.
Klubben har hele tiden vært motstandere av profesjonalisering, og lenge tillot ikke klubben at tidligere profesjonelle spillere fra andre klubber kunne spille for dem. Da den skotske fotballigaen startet opp i 1890, valgte Queen's Park å stå utenfor. De fryktet at ligaen ville dominere fotballen og ødelegge for mindre klubber. I 1900 ble Queen's Park imidlertid med i ligaen likevel, direkte innvalgt til 1. divisjon. Der var de den eneste amatørklubben, og var beskyttet mot å rykke ned helt fram til 1922. Klubbens beste ligasesong kom i 1928/29, da de ble nummer 5. Etter 2. verdenskrig har klubben hatt relativt liten suksess. De har ikke vært i øverste divisjon siden 1958.
Først på 1990-tallet tillot klubben at tidligere profesjonelle spillere spilte for dem, selv om klubben fremdeles er en amatørklubb. Queen's Park fikk sin første heltidsansatte trener i 1998.
Økonomiske problemer etter ombygningen av Hampden Park i 1999 førte til at klubben frivillig ble satt under administrasjon i januar 2000. I mars samme år var klubben nær ved å gå konkurs. Men klubben ble reddet, og det kom i stand en avtale om at det skotske fotballforbundet skulle leie Hampden Park i 20 år (med opsjon på 20 år til), mens klubben beholdt eierskapet til banen.

Hjemmebane

De første årene hadde ikke Queen's Park noen fast hjemmebane. I 1873 innviet klubben sin første hjemmebane, som fikk navnet Hampden Park. Klubben måtte imidlertid finne et nytt hjem i 1883, da ei jernbanelinje ble planlagt rett over baneområdet. Etter en sesong med spill midlertidig på Clydesdale Cricket Clubs bane i Kinning Park, åpnet Queen's Park en ny Hampden Park i oktober 1884. Klubben fikk imidlertid ikke kjøpe denne banen, bare leie, og klubben så seg etter hvert om etter et nytt område å bygge bane på. Klubbens nåværende bane, (tredje) Hampden Park, ble åpnet i oktober 1903. Etter at Queen's Park flyttet ut, ble andre Hampden Park overtatt av Third Lanark AC og omdøpt til (New) Cathkin Park.
Hampden Park er nå modernisert, men med sine 52 500 sitteplasser er den enorm for et lag som i dag bare trekker rundt 500 tilskuere på hver kamp.
Skien Ghosts

Skien Ghosts ble opprettet 9. mai 1978 som Skien Basketballklubb. Arnstein Auråen regnes som stifter av klubben og han er per 2016 fortsatt aktiv i styret. 
Klubbens nedsalgsfelt er primært Skien kommune, men klubben har også spillere fra blant annet Porsgrunn og Bamble. Det er Grenlands eneste basketballklubb. Klubben har hatt tilhold flere steder i Skien. Nåværende hall er Mælahallen på Falkum, med adresse Gamlegrensa 9. Klubben har fostret tre landslagsspillere.
Kristen Nygaard

Virke

Simula var det første såkalte objektorienterte programmeringsspråk. Etter hvert skulle det således vise seg å få varig innvirkning, ikke bare på faget programmering generelt, men også i den konkrete forstand at flere av de viktige, nyere programmeringsspråkene (som Ada og Java) i stor grad faktisk bygger på de samme ideene og mekanismene som ble introdusert i Simula.
Nygaards virksomhet var fra slutten av 1960-årene sterkt preget av hans sosiale engasjement, og han fokuserte på de sosiale konsekvensene av datateknologi, og særlig hvordan norsk fagbevegelse burde forholde seg til denne teknologien.
Han ble på denne tiden kontaktet av Norsk Jern- og Metallarbeiderforbund for å få assistanse til hvordan de skulle forholde seg til denne teknologien.
Dette arbeidet første til at det tidlig i 1970-årene ble inngått data-avtaler og oppnevnt datatillitsvalgte i arbeidslivet.

Politisk virksomhet

Nygaard var en framstående motstander av norsk medlemskap i EU. Han var leder for Nei til EU, med forløperen Opplysningsutvalget om Norge og EF, fra 1988 til 1995. Han hadde vært medlem av både Venstre og fra 1971 i Arbeiderpartiet, men var ikke medlem av noe parti da han døde.

Heder

I 1998 mottok han Rosingakademiets hederspris sammen med Ole-Johan Dahl. I 2001 ble de to også tildelt den prestisjetunge Turing-prisen fra Association for Computing Machinery (ACM). Turing-prisen blir ofte uformelt betegnet som informatikkfagets Nobel-pris. Året etter, i 2002, fikk de to også John von Neumann-medaljen.
Nygaard var æresdoktor ved en rekke utenlandske universiteter, og var kommandør av St. Olavs Orden.
Da Institutt for informatikk ved UiO flyttet inn i Ole-Johan Dahls hus i 2011 ble universitetets opprinnelige informatikkbygning døpt om til Kristen Nygaards hus. Huset har adresse Gaustadalléen 23 og brukes i dag som hovedkontoret til Norsk Regnesentral.
Tonnerudvika

Tonnerudvika er en fjordlignende utbuktning på tvers av elven Glomma like ovenfor Solbergfoss kraftverk, hvis oppdemning av elven er grunnen til at Tonnerudvika og Lierevja på motsatt bredd eksistererer. Tonnerudvika strekker seg omkring 1 km nordvestover fra Glomma til utløpet av flere bekker som kommer fra områder rundt Solberg i Spydeberg, Østfold.
Changdao

Changdao (kinesisk: 长岛县; pinyin: Chángdǎo Xiàn) er et fylke i provinsen Shandong i Folkerepublikken Kina. Den er understilt byprefekturet Yantai.
I 1999 var befolkningen på 45 396 innbyggere.
Fylket er en øygruppe, Changshanøyene (长山列岛), i Bohaihavet, nord for Penglai i Shandong. Øyene er kjente for sine sandstrender og vakre klipper. Det samlede landarealewt er på bare 56 kvadratkilometer, men sammenlagt kystlinje er 146 km lang.
Ti av øyene er bebodde, og det er 22 ubebodde øyer; noen av dem er knapt større enn sandbanker. Det er en større småby, Touji (砣矶镇), med et folketall på 8.495, og syv mindre småbyer med 40 landsbyer.
Øyene var lenge sperret for utlendinger.

Kulturminner

Det arkeologiske senpaleolittiske Beizhuang-funnstedet (北庄遗址, Beizhuang yizhi) ble i 1996 tilføyd på Folkerepublikken Kinas liste over kulturminner.
Kvinneklinikken (Haukeland universitetssykehus)

Avdelinger

Kvinneklinikken har ca 500 medarbeidere og består av flere avdelinger: Barsel, Fysioterapi, Fødeavdelinga, Observasjonspost for gravide, Operasjonsavsnittet, Seksjon for assistert befrukting, Seksjon for fostermedisin og ultralyd, Seksjon for generell gynekologi, Seksjon for gynekologisk kreft, Storken, Ammepoliklinikken, Barselpoliklinikk, Gynekologisk poliklinikk, Poliklinikk for gravide, Rådgivingssenteret for mor og barn, Samtalepoliklinikk og Laboratoriet.

Historie

Etter Bergen bystyre sin beslutning 25. februar 1916 ble Kvinneklinikken bygget i tidsrommet 1916 til 1926 og startet opp i februar 1926. Den var en videreføring av Fødselstiftelsen og Jordmorskolen som ble etablert 1.april 1861 i Bergen. Arkitektene var Victor Nordan og Ingolf Danielsen.
Kvinneklinikken ble bygget nær Bergen kommunale sykehus på Haukeland, som nå er Haukeland universitetssykehus. Det ble bebygget 2575 kvadratmeter grunn av de 14122 kvadratmeter grunn som var innkjøpt. Dette området ligger lengst mot vest på det nåværende sykehusområdet. Opprinnelig var det ikke noe administrativt fellesskap mellom de to institusjonene som i dag er en del av Helse Bergen og Helse Vest.
Kvinneklinikken ble i 1926 startet opp med oversøster, sju sykepleiere, overjordmor og to underjordmødre, 19 jordmorelever samt kjøkkenpiker, vaskeripiker og sypiker. Klinikken var planlagt med plass for 25 jordmorelever, men med mulighet å ta imot inntil 34 elever pr år.
I 1974 ble det bygget et tilbygg på nordsiden.
José María Giménez

Landslaget

Han ble tatt ut i Uruguays tropp til fotball-VM 2014 i Brasil.
Han ble tatt ut i Uruguays tropp til VM i fotball 2018 i Russland.
Sauen Shaun

Sauen Shaun (orig: Shaun the Sheep) er en britisk animert (stop motion) komiserie for barn som har gått på CBBC siden 2007. Serien handler om sauen Shaun, en nysgjerrig sau og flokkens ubestridte leder. Saueflokken bor sammen med gjeterhunden Bitzer, bonden, tre griser og diverse andre dyr på en idyllisk bondegård. Serien ble skapt av Richard Starzak og produsert av Aardman Animations og HiT Entertainment.
Sauen Shaun dukket først opp i 1995 i den Oscarvinnende kortfilmen Tett på med Wallace og Gromit (Wallace forelsker seg).
I Norge er Sauen Shaun blitt sendt på NRK Barne-TV siden 2007.
Psilotarsus brachypterus

Utseende

En stor (30–35 mm), meget tettbygd, mørkbrun trebukk. Hannens antenner er svært kraftige og sagtakkede.
Pronotum har to spisse pigger på sidene. Hos hunnen stikker bakkroppsspissen ut bak dekkvingene.

Utbredelse

Arten er utbredt i Russland og Kasakhstan. Utbredelsen strekker seg så vidt inn i Europa ved Ural.
Ha'il

Ha'il (arabisk: حائل, Ḥā'il), også transkribert Hail, Ha'yel eller Hayil, er en oaseby i Saudi-Arabia, midt på Den arabiske halvøy, cirka 640 kilometer nordvest for hovedstaden Riyadh.
Byen er administrativ hovedstad for provinsen ved samme navn, og hadde 310 897 innbyggere ved folketellingen i 2010. Den ligger ved pilegrimsveien mellom Bagdad og Mekka, og har en gammel bymur med befestninger.
Befolkningen har tradisjonelt beskjeftiget seg primært med landbruk, særlig korn, dadler og frukt.
Ha'il var frem til tidlig på 1900-tallet hovedstad for en viktig del av stammen sjammar under Beni Rashid. Så ble området med krigsmakt integrert i erkefiendens områder, og ble slik innlemmet i Saudi-Arabia.
SIE Japan Studio

SIE Japan Studio (SIE) (ソニー・インタラクティブ・エンタテインメント・ジャパン・スタジオ) er den japanske delen av selskapet Sony Interactive Entertainment (SIE) som produserer og utvikler videospill. Det er mest kjent for Ape Escape, Loco Roco og Patapon-serien. Japan Studio fungerer som en del av Sony Interactive Entertainment Worldwide Studios. Japan Studio omfatter også Team Ico, som er best kjent for PlayStation 2-spillene Ico og Shadow of the Colossus.
Alkaner

Alkaner er en gruppe med mettede hydrokarboner som ikke har en syklisk form.  Alkanene består kun av karbon og hydrogen. Generell formel for alkaner er CₙH₂ₙ₊₂.  Den enkleste alkanen er metan med formel CH₄.  Den neste i rekka er etan med kjemisk formel C₂H₆.  Slik fortsetter rekka nærmest i det uendelige.
Alkaner er også kjent under navnet parafiner.
Tora Dahle Aagård

TORA

Bandet ble dannet i Flatanger i Trøndelag i 2011. De har utgitt to EP’er og et album. I 2016 ga bandet ut sin andre EP Change of Scenery. Den toppet albumlisten på iTunes og fikk gode kritikker. Låta They Say ble brukt i sesongpremieren av NRK-serien Unge Lovende i 2017.
Bandet består i dag av Tora Dahle Aagård (gitar og vokal), Isak Seltveit (bass), Guri Tranås (kor), Andreas Dahle Aagård (gitar) og Magnus Galguften (trommer). Flesteparten av låtene er skrevet av Tora selv, noen i samarbeid med Andreas Dahle Aagård.
TORA beskrives som et fyrverkeri av et band med 25 år gamle gitarist og vokalist Tora Dahle Aagård i spissen. Hun har gjort seg bemerket høyt og lavt med sin unike energi, tilstedeværelse og lekne musikalitet. Musikken befinner seg i et bluesinspirert pop-rock-landskap.
I februar 2019 slapp TORA sitt debutalbum TORA. Dagbladet omtalte det som en «Lovende debut fra ny, kvinnelig gitarhelt», mens Adresseavisen meldte at «Tora er i ferd med å finne et særegent uttrykk, samtidig som de behersker moder-sjangeren. Unge, flinke og utforskende musikere, frontet av en dyktig vokalist som har noe ekstra ved seg, bør være musikk i blueselskernes, og mange andres, ører.»
Tora Dahle Aagård er ei dame i vinden: Høsten 2018 skrev hun historie da hun som første kvinnelige gitarist fikk en sponsoravtale med den britiske gitarprodusenten Chapman Guitars. I januar var Tora gjestegitarist for Frode Alnæs i Asker Kulturhus, og i februar og mars ble hun invitert av Trygve Skaug som gjestegitarist på hans Norgesturné etter at han oppdaget henne på Instagram! Tora deltok i mars i NRKs populære musikkprogram Beat for Beat. Senere samme måned spilte hun på Larvik Gitarfestival, hvor hun jammet med gitarlegender som Paul Gilbert og Jennifer Batten! I sommer besøker TORA både Trondheim og Bergen samt en rekke bluesfestivaler og klubber – i tillegg skal de varme opp for Hellbillies på et par av sommerens konserter.
Med sine snart 40 000 følgere fra hele verden har Tora også gjort det stort med sin Instagram profil.
Qaqortoq Museum

Qaqortoq Museum er et museum i Qaqortoq, som er Grønlands nest største by. 
Museet har utstilt en rekke gamle eskimoiske båter, fangstredskaper og nasjonaldrakter, og viser gjenstander fra både Dorsetkulturen, Thulekulturen og vikingtiden. De har også rekonstruert «det blå værelse» og «det røde værelse», der hhv. Knud Rasmussen og Charles Lindbergh har overnattet. I 2006 startet de et prosjekt for å bygge en umiak, som er en tradisjonell grønlandsk båt med treramme dekt av selskinn. 
Museet ligger i byens eldste bygning, som er fra 1804, denne bygningen er vernet.
Philip Seymour Hoffman

Privatliv

Philip Hoffmans far var protestant og hans mor var katolikk, men han ble ikke strengt oppdratt i noen av religionene. Han levde sammen med kostymedesigneren Mimi O’Donnell, som han i 2003 fikk sønnen Cooper Alexander sammen med.

Filmkarriere

Hoffman tok en Bachelor of Fine Arts i drama etter å ha fullført sin utdannelse ved New York-universitet Tisch School of the Arts. Hans første steg innenfor filmen kom i 1991 da han hadde en mindre birolle i Duften av kvinne (Scent of a Woman). I 1998–1999 bidro han til større filmer som Flawless, Magnolia og Den talentfulle mr. Ripley som innebar et større gjennombrudd. I dokumentarfilmen The Last Party, som handler om presidentvalget i år 2000, spilte han seg selv. Han fikk også gode kritikker for sin hovedrolle i filmen Owning Mahowny.
Utover sin filmkarriere fikk Hoffman anerkjennelse for sine teatertolkninger. Han ble nominert til tre Tony-priser for beste skuespiller for stykker på Broadway; i 2000 for Sam Shepards True West, i 2003 for Eugene O’Neills Lang dags ferd mot natt og i 2012 for Arthur Millers En handelsreisendes død.
I 2006 vant Hoffman en Golden Globe som beste skuespiller innenfor drama, for sin rolle som forfatteren Truman Capote i filmen Capote. Rollen ga ham dessuten en Oscar og dessuten priser som beste skuespiller av bortimot ti filmkritikerforeninger, inkludert National Board of Review, Toronto Film Critics og Los Angeles Film Critics.
Hoffman erstattet Kenneth Branagh som Tom Cruises erkefiende i storfilmen Mission: Impossible III.
Hoffman ble igjen Oscar-nominert, for beste mannlige birolle, i 2007 for Charlie Wilson's War, og i 2008 for sin innsats i Doubt.

Død

Hoffman ble funnet død i sitt hjem på Manhattan i New York 2. februar 2014.